Buklen dagiti nag-mision da Dr. Maribel G. Roque, DMD, Dr. Lynn P. Bueno, M.D. ken Ms. Medy P. Bueno iti Rotary Club International-Magsingal Chapter.
Binayabay ida dagiti SPED Teacher ken STAC-Cabugao Staff agraman da District Supervisor Helen V. Siruno, OIC Principal Carlito Anor ti South Central School, Incoming Principal Melvi S. Sajonia iti South Central School ken mangisursuro iti nasao a pagadalan.
Daytoy a panagtulong ket pangselebrar ti 34th National Disability Prevention and Rehabilitation Week. Umabot ti 32 nga ubbing ti immuna a nagsangpet a naasikaso a binayabay dagiti nagannak kadakuada.
“Kayatmi met a dakamaten iti selebrasion ti dakkel a maitultulong ti LGU nga idauluan ni Mayor Ediboy Cobangbang, Jr.” imbatad ni SPED Teacher Mrs. Jonel S. Rabara ti Daclapan Elementary School. “Aksyon agad no agkalikagumkami iti pagsayaatan ti SPED. Mamatikami a very supportive ti LGU uray dikami pay sinunotan ti agkiddaw”.
Panagyamanda iti LGU ken DepEd ti kaipapanan ti pannakiuman ti Web In-Action kadagiti nagannak.
“Agtultuloy koma daytoy a tulong ken sapay ta manaynayonan,” kinuna ni Mrs. Fely Garcia ti Brgy. Turod.
“Dakkel ti pagnaan ti pannakaisuro, pannakaagasda ket uray kastoyda agyamankami ta naynayonan ti Gobierno ti ayat a maited kadagitoy nga annakmi,” insupusop met ni Ms. Aileen Aganad ti Brgy. Daclapan.
“Umel ti anakko ngem umayko latta ipakita ken anusak nga aywanan ti panagadalna. Nalaing la ket nga agsurat, aglasin, dakkel metten a pagsadaganna,” innayon met ni Mrs. Mercy Cabasug ti Brgy. Daclapan.
Imbatad ni District Supervisor Helen V. Siruno a planoda a maipan ti SPED School iti compound ti eskuela kas iti STAC tapno nadardaras a makikaysa no adda dagiti aktibidades a maipatungpal a kas itoy.
Napasingkedan a babaen kadagitoy dua nga institusion a mangas-asikaso iti edukasion dagiti adda rikriknaenna nga ubbing ket dakkel ti maitulongna iti biag dagiti maseknan.
Ti STAC-Cabugao ket adda iti babaen ti LGU-Cabugao nga imatonan ti MSWDO ken ti SPED ket programa met ti DepEd. Nupay kasta, agpadpada dagitoy a matulongan ti Gobierno Munisipal ti Cabugao babaen ti programa para iti pannakataming ti pakaseknan dagiti ubbing nga adda an-annayenna. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn